მეკობრეები! მოგზაურობა მეცნიერებთან ერთად (ფილმი)
მეკობრეები! მოგზაურობა მეცნიერებთან ერთად (ინგლ. The Pirates! In an Adventure with Scientists) (აშშ-სა და ავსტრალიაში გამოსული სახელწოდებით მეკობრეები! უიღბლოთა ბანდა) — 2012 წლის ბრიტანული/ამერიკული ერთობლივი 3-D სტოპ-მოძრაობის ტექნიკით გადაღებული ანიმაციური სათავგადასავლო კომედიური ფილმი. გადაღებულია Aardman Animations-ის მიერ Sony Pictures Animation-თან ერთად. მისი რეჟისორია პიტერ ლორდი. ფილმი ეფუძნება მწერალ გიდეონ დეფოს ნაწარმოებებს „მეკობრეები! მოგზაურობა მეცნიერებთან ერთად“ და „მეკობრეები! მოგზაურობა ვეშაპებზე ნადირობით“. მისი დისტრიბუტორია Columbia Pictures. ფილმი ბრიტანეთში გამოვიდა 2012 წლის 28 მარტს, ხოლო აშშ-ში - 2012 წლის 27 აპრილს. ფილმის პერსონაჟებს ახმოვანებენ მსახიობები ჰიუ გრანტი, მარტინ ფრიმენი, იმელდა სტოუნტონი, დევიდ ტენანტი, ჯერემი პივენი, სალმა ჰაიეკი, ლენი ჰენრი და ბრაიან ბლესიდი. „მეკობრეები! მოგზაურობა მეცნიერებთან ერთად“ არის Aardman Animations-ის მეხუთე სრულმეტრაჟიანი ანიმაციური ფილმი და სტოპ-მოძრაობის ტექნიკით შექმნილი პირველი ფილმი, რომელიც 3D და ეკრანის 2.35:1 ფორმატებში გამოვიდა.